SL Uradni list Evropske unije L 250/71

IZVEDBENI SKLEP SVETA (EU) 2017/1768

z dne 25. septembra 2017

o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) V skladu s točko 19 člena 287 Direktive 2006/112/ES lahko Hrvaška oprosti davka na dodano vrednost (DDV) tiste davčne zavezance, katerih letni promet ne presega protivrednosti zneska 35 000 EUR v nacionalni valuti po menjalnem tečaju na dan njenega pristopa.

(2) Hrvaška je z dopisom, ki ga je Komisija evidentirala 20. decembra 2016, zahtevala dovoljenje, da uvede poseben ukrep odstopanja od člena 287 Direktive 2006/112/ES (v nadaljnjem besedilu: poseben ukrep), ki bi ji omogočil, da od 1. januarja 2018 davčne zavezance, katerih letni promet ne presega protivrednosti zneska 45 000 EUR v nacionalni valuti, oprosti DDV.

(3) Višji prag za posebno ureditev za mala podjetja predstavlja ukrep poenostavitve, saj lahko znatno zmanjša obveznosti v zvezi z DDV za mala podjetja.

(4) V skladu z drugim pododstavkom člena 395(2) Direktive 2006/112/ES je Komisija z dopisom z dne 13. marca 2017 o zahtevi Hrvaške obvestila druge države članice. Komisija je z dopisom z dne 14. marca 2017 Hrvaško uradno obvestila, da ima vse informacije, potrebne za presojo zahteve.

(5) Glede na informacije, ki jih je predložila Hrvaška, bi ta poseben ukrep lahko uporabilo približno 9 000 davčnih zavezancev, da bi zmanjšali svoje obveznosti v zvezi z DDV iz poglavja 2 naslova XI Direktive 2006/112/ES. Poleg tega bi ta ukrep zmanjšal breme za davčno upravo in poenostavil pobiranje davka.

(6) Glede na to, da bo poseben ukrep privedel do zmanjšanja obveznosti v zvezi z DDV za mala podjetja, bi bilo treba Hrvaški dovoliti, da ga uporablja za omejeno obdobje. Davčni zavezanci bi še vedno morali imeti možnost, da izberejo splošno ureditev glede DDV.

(7) Ker se členi 281 do 294 Direktive 2006/112/ES, ki določajo posebno ureditev za mala podjetja, pregledujejo, ni mogoče izključiti, da bo pred iztekom veljavnosti odstopanja začela veljati direktiva, ki spreminja navedene določbe.

(8) Na podlagi informacij, ki jih je predložila Hrvaška, bo imel višji prag zanemarljiv učinek na skupni znesek davčnih prihodkov v fazi končne potrošnje.

(9) Odstopanje ne bo vplivalo na lastna sredstva Unije, pridobljena iz naslova DDV, ker bo Hrvaška izračunala nadomestilo v skladu s členom 6 Uredbe Sveta (EGS, Euratom) št. 1553/89 (2) –

SPREJEL NASLEDNJI SKLEP:

Člen 1

Z odstopanjem od točke 19 člena 287 Direktive 2006/112/ES se Hrvaški dovoli oprostitev DDV za davčne zavezance, katerih letni promet ne presega protivrednosti zneska 45 000 EUR v nacionalni valuti na dan njenega pristopa.

Člen 2

Ta sklep začne učinkovati na dan uradne obvestitve.

Ta sklep se uporablja od 1. januarja 2018 do 31. decembra 2020 ali do začetka veljavnosti direktive o spremembi členov 281 do 294 Direktive 2006/112/ES, pri čemer se upošteva zgodnejši datum.

Člen 3

Ta sklep je naslovljen na Republiko Hrvaško.

V Bruslju, 25. septembra 2017 Za Svet Predsednik M. MAASIKAS

(1) UL L 347, 11.12.2006, str. 1.

(2) Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).